32004R0028
L 005/42
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 28/2004 НА КОМИСИЯТА
от 5 януари 2004 година
за прилагане на Регламент (ЕО) № 1177/2003 на Европейския парламент и на Съвета относно статистическите данни на Общността за доходите и условията на живот (EU-SILC) по отношение на подробното съдържание на междинните и окончателни отчети за качеството
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1177/2003 на Европейския парламент и на Съвета от 16 юни 2003 г. относно статистическите данни на Общността за доходите и условията на живот (EU-SILC) (1), и по-специално член 15, параграф 2, буква б) от него,
като има предвид, че:
(1)
Регламент (ЕО) № 1177/2003 въведе обща рамка за системното изготвяне на статистическите данни на Общността за доходите и условията на живот, обхващащи съпоставими и своевременни данни от моментното състояние и от повторени във времето изследвания за доходите и за равнището и състава на бедност и социалната изолация на национално равнище и на равнището на Европейския съюз.
(2)
В съответствие с член 15, параграф 2, буква б) от Регламент (ЕО) № 1177/2003, необходими са мерки за изпълнение за определяне на подробното съдържание на междинния отчет относно общите показатели за данните от моментното състояние на ЕС, основани на компонента от моментното състояние по EU-SILC и подробното съдържание на окончателния отчет за качеството, фокусиран върху вътрешната точност, който обхваща както компонентите от моментното състояние, така и от повторените изследвания.
(3)
Мерките, предвидени в този регламент, са в съответствие със становището на Програмния комитет по статистика,
ПРИЕ НАСТОЯЩИЯ РЕГЛАМЕНТ:
Член 1
Дефинициите, които трябва да се прилагат по отношение на междинните и окончателните доклади за качеството на статистическите данни на Общността за доходите и условията на живот (EU-SILC) са посочени в приложение I.
Член 2
Критериите за оценка на качеството и подробното съдържание на междинния отчет за качеството, който трябва да се изготвя от държавите-членки във връзка с общите показатели от моментното състояние за ЕС, основани на компонента от моментното състояние на EU-SILC, са както са посочени в приложение II.
Член 3
Критериите за оценка на качеството и подробното съдържание на окончателния отчет за качеството, който трябва да се изготвя от държавите-членки във връзка с компонентите от моментното състояние и от повторените изследвания на EU-SILC, с фокус върху вътрешната точност, са както са посочени в приложение III.
Член 4
Съдържанието на сравнителните междинни и окончателни отчети за качеството, които трябва да се изготвят от Комисията (Евростат), са както е посочено в приложение IV.
Член 5
Настоящият регламент влиза в сила на 20-тия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 януари 2004 година.